10.11.2022
SL
Uradni list Evropske unije
L 290/583
6.5.9.2
Zaprti prostor se nekaj minut tik pred preizkusom splakuje, dokler ni dosežena stabilna koncentracija ogljikovodikov ozadja.
Ventilatorji za mešanje zraka v komori so v tem času vklopljeni.
6.5.9.3
Preizkusno vozilo se z ugasnjenim pogonskim sistemom ter odprtimi okni in prtljažnim prostorom prestavi v merilno komoro.
Ventilatorji za mešanje zraka se namestijo tako, da vzdržujejo najnižjo hitrost kroženja zraka 8 km/h pod posodo za gorivo.
6.5.9.4
Tik pred preizkusom se analizator ogljikovodikov nastavi na ničelno vrednost in nastavi se njegovo merilno območje.
6.5.9.5
Vrata zaprtega prostora so neprepustno zaprta.
6.5.9.6
V desetih minutah od zaprtja in zatesnitve vrat se izmerijo koncentracija ogljikovodikov, temperatura in zračni tlak, s čimer se pridobijo začetni odčitki koncentracije ogljikovodikov v prostoru CHCi, zračni tlak Pi in temperatura okolice v komori Ti za preizkus dnevnih emisij.
V tem trenutku se začne Tstart = 0.
6.5.9.7
Tik pred koncem vsakega obdobja vzorčenja emisij se analizator ogljikovodikov nastavi na ničelno vrednost in nastavi se njegovo merilno območje.
6.5.9.8
Prvo in drugo obdobje vzorčenja emisij se končata 24 ur ± 6 minut oziroma 48 ur ± 6 minut po začetku prvega vzorčenja, kot je navedeno v odstavku 6.5.9.6 te priloge.
Pretečeni čas se zabeleži.
Na koncu vsakega obdobja vzorčenja emisij se izmerijo koncentracija ogljikovodikov, temperatura in zračni tlak, ki se uporabijo za izračun rezultatov preizkusa dnevnih emisij z enačbo iz odstavka 7.1 te priloge.
Rezultati, ki izhajajo iz prvega 24-urnega obdobja, se zabeležijo kot MD1.
Rezultati, ki izhajajo iz drugega 24-urnega obdobja, se zabeležijo kot MD2.
6.6
Neprekinjeni preizkusni postopek za zaprte sisteme za shranjevanje goriva
6.6.1
Če je razbremenilni tlak v posodi za gorivo enak 30 kPa ali višji:
6.6.1.1
Preizkus se opravi v skladu z opisom iz odstavkov 6.5.1 do vključno 6.5.3 te priloge.
6.6.1.2
Praznjenje posod za gorivo in ponovno polnjenje V eni uri po vožnji za predkondicioniranje se posoda za gorivo v vozilu izprazni.
To se naredi tako, da pri tem ni premočnega splakovanja ali premočne obremenitve naprav za uravnavanje izhlapevanja, nameščenih na vozilo.
Navadno zadostuje odstranitev pokrova posode za gorivo, sicer pa se posoda z aktivnim ogljem odklopi.
Posoda za gorivo se ponovno napolni z referenčnim gorivom pri temperaturi 18 °C ± 2 °C do 15 ± 2 % njene nazivne prostornine.
Postopki, opisani v odstavkih 6.6.1.3, 6.6.1.4 in 6.6.1.5 te priloge, se izvedejo v 36 urah, vozilo pa pri postopkih, opisanih v odstavkih 6.6.1.4 in 6.6.1.5, ni izpostavljeno temperaturam, višjim od 25 °C.
6.6.1.3
Odstavitev vozila V petih minutah po dokončanju praznjenja in ponovnega polnjenja z gorivom se vozilo pri temperaturi okolice 20 °C ± 2 °C odstavi za stabilizacijo za najmanj 6 ur.
6.6.1.4
Znižanje tlaka v posodi za gorivo Tlak v posodi se nato sprosti, da se notranji tlak v posodi za gorivo ne zviša na neobičajno visoko raven.
To se lahko doseže z odstranitvijo pokrova posode za gorivo vozila.
Ne glede na metodo znižanja tlaka se v eni minuti ponovno vzpostavi prvotno stanje vozila.
6.6.1.5
Obremenitev in splakovanje posode z aktivnim ogljem Posoda z aktivnim ogljem, starana v skladu z zaporedjem iz odstavkov 5.1 do vključno 5.1.3.1.3 te priloge, se obremeni do preboja pri dveh gramih v skladu s postopkom iz odstavkov 6.5.5.4 do vključno 6.5.5.4.5 te priloge, nato pa se splakne s 25 ± 5 litri zraka na minuto z zrakom iz laboratorija za emisije.
Prostornina zraka za splakovanje ne presega prostornine, določene v skladu z zahtevami iz odstavka 6.6.1.5.1.
To obremenitev in splakovanje je mogoče izvesti (a) z uporabo posode z aktivnim ogljem v vozilu pri temperaturi 20 °C ali 23 °C ali (b) tako, da se posoda z aktivnim ogljem odklopi.
V obeh primerih se pritisk v posodi za gorivo ne sme dodatno sprostiti.